KENYATAAN MEDIA UNTUK SIARAN SEGERA

**KENYATAAN MEDIA**

**MAJLIS KEMAKMURAN BUMIPUTERA (MKB)**

***Tindakan Pembangunan Bumiputera 2030 (“TPB2030”) Memacu Agenda Utama Kerajaan 10 Tahun Akan Datang***

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

KUALA LUMPUR, 26 Januari 2021 – Perdana Menteri Malaysia, YAB Tan Sri Haji Muhyiddin bin Haji Mohd Yassin mempengerusikan Mesyuarat Majlis Kemakmuran Bumiputera (MKB) hari ini bagi membincangkan usaha pemerkasaan pembangunan ekonomi dan sosio-ekonomi Bumiputera.

TERAJU selaku agensi utama Peneraju Agenda Bumiputera telah dilantik sebagai sekretariat dan Jawantankuasa Kerja kepada mesyuarat yang mempunyai mandat besar dalam memacu pemerkasaan serta pelan pelaksanaan agenda-agenda penting Bumiputera. Majlis Kemakmuran Bumiputera (MKB) dianggotai 17 Menteri Kabinet, dan tokoh-tokoh Bumiputera dalam sektor perniagaan, ekonomi, dan pendidikan.

Mesyuarat pada kali ini telah memperakukan penubuhan Majlis Kemakmuran Bumiputera (MKB) dan dua Jawatankuasa di bawah MKB dari segi keahlian serta terma rujukan, iaitu Jawatankuasa Pemandu Majlis Kemakmuran Bumiputera (JPMKB) yang akan dipengerusikan oleh Menteri di Jabatan Perdana Menteri (Tugas-Tugas Khas), YB Datuk Seri Mohd Redzuan bin Md Yusof dan Jawatankuasa Kerja Majlis Kemakmuran Bumiputera (JKMKB) yang akan dipengerusikan oleh Ketua Pegawai Eksekutif TERAJU, Encik Md Silmi bin Abd Rahman.

Selain itu, mesyuarat turut memperakukan polisi, strategi dan inisiatif pembangunan Bumiputera yang mampan melalui pembentangan halatuju baharu untuk dekad yang akan datang iaitu ***Tindakan Pembangunan Bumiputera 2030 (TPB2030)***. Ianya berdasarkan prinsip kesaksamaan peluang (*equitability of opportunities*) dan kesaksamaan keberhasilan (*equitability of outcomes*) yang berlandaskan intipati dari Wawasan Kemakmuran Bersama 2030 (WKB2030).

Di antara tindakan utama TPB2030 adalah untuk merapatkan jurang ekonomi Bumiputera berbanding kumpulan etnik yang lain. Pemilikan ekuiti Bumiputera dalam sektor korporat kini cuma berada di tahap 16.2 peratus pada tahun 2015, berbanding bukan Bumiputera sebanyak 30.7 peratus dan pegangan asing sebanyak 45.3 peratus. Bagi purata pendapatan isi rumah kasar Bumiputera pula, walaupun terdapat peningkatan dari tahun 2016 iaitu sebanyak RM6,267 kepada RM7,093 pada tahun 2019 ianya masih ketinggalan jika dibandingkan dengan pencapaian etnik lain. Dengan adanya penularan wabak Covid-19, ia telah memberi kesan yang amat besar terutamanya kepada ekonomi dan pendapatan Bumiputera*.*

Justeru itu, penubuhan Majlis Kemakmuran Bersama ini adalah untuk memfokus dan menyelesaikan isu-isu serta cabaran semasa agenda Bumiputera bagi mewujudkan ekosistem di mana Bumiputera mempunyai peluang yang saksama dalam bidang ekonomi. Dalam merealisasikan objektif tersebut, melalui Tindakan Pembangunan Bumiputera 2030 (TPB2030) pihak TERAJU telah mengenalpasti:

1. Enam (6) ***bidang keutamaan*** iaitu penyampaian perkhidmatan, modal insan, pemilikan kekayaan, keusahawanan, ekuiti korporat dan tanah rizab Melayu/Waqaf/Adat,
2. Tujuh (7) ***Key Economic Growth Activities* (KEGA)** iaitu sektor-sektor ekonomi bernilai tinggi seperti kewangan Islam; ekonomi digital; logistik, pengangkutan dan kelestarian mobiliti; pelancongan; pertanian dan komoditi; halal dan makanan serta pembuatan.
3. Bidang-bidang keutamaan dan sektor-sektor ekonomi bernilai tinggi tersebut dikenalpasti untuk mencapai enam (6) ***sasaran*** menjelang tahun 2030, iaitu:
	1. pendapatan isi rumah penengah sebanyak RM18,403
	2. gaji/upah penengah sebanyak RM5,169
	3. aset kewangan per kapita sebanyak RM4,496
	4. sumbangan Gross Operating Surplus (GOS) Bumiputera Enterpris kepada KDNK 2030 iaitu sebanyak RM680 billion
	5. penglibatan Bumiputera dalam pekerjaan mahir (inter) sebanyak 3.2 juta pekerjaan dan;
	6. pemilikan kediaman oleh Bumiputera (intra) sebanyak 5.9 juta unit.

Sasaran-sasaran ini akan dicapai oleh projek-projek dan inisiatif-inisiatif melalui kolaborasi strategik antara Kerajaan dan pihak swasta yang berkebolehan, dan akan dibiayai oleh kedua-dua dana awam dan swasta. Cetusan inisiatif dan projek ini merupakan intipati utama dalam agenda memacu Tindakan Pembangunan Bumiputera 2030.

**#TAMAT#**

**Untuk keterangan lanjut, sila hubungi:**

**Siti Rozalina Binti Mohd Noor**

Unit Komunikasi Korporat, TERAJU

siti.rozalina@teraju.gov.my | 6019 238 4262

[***MENGENAI TERAJU***](http://www.teraju.gov.my/?lang=en)

*Unit Peneraju Agenda Bumiputera, TERAJU ditubuhkan pada tahun 2011 oleh Jabatan Perdana Menteri sebagai unit strategik yang berperanan untuk meneraju, memacu dan menyelaras penyertaan Bumiputera dalam ekonomi negara.*

*TERAJU melaksanakan intervensi strategik, inisiatif dan program selaras dengan Wawasan Kemakmuran Bersama 2030 (WKB 2030) untuk menggalakan penyertaan Bumiputera dalam industri strategik yang berimpak tinggi dan berpotensi serta mempunyai nilai ditambah yang tinggi ke arah menjadikan* *Malaysia sebagai sebuah negara yang terus membangun secara mampan seiring dengan pengagihan ekonomi yang adil, saksama dan inklusif pada semua peringkat kumpulan.*

*Selain daripada sudut ekonomi, TERAJU juga berperanan dalam aspek kesejahteraan hidup seperti pendidikan, kesihatan, sosial dan budaya, hidup dalam persekitaran yang selesa dan dinamik, serta mengangkat martabat Bumiputera ke tahap yang lebih tinggi.*